Palotayné Scheili Marianna méltatása

Palotayné Scheili Marianna 40 éve tanítja a gyermekeket jóra és szépre nagy hivatástudattal, rengeteg türelemmel és szeretettel.

Marianna kapcsán a következő idézet jut eszembe Szent-Györgyi Alberttől:

*"Az iskola dolga, hogy megtaníttassa velünk, hogyan kell tanulni, hogy felkeltse a tudás iránti étvágyunkat, hogy megtanítson bennünket a jól végzett munka örömére és alkotás izgalmára, hogy megtanítson szeretni, amit csinálunk, és hogy segítsen megtalálni azt, amit szeretünk csinálni."*

Marianna ilyen pedagógus! Felkelti a gyerekek érdeklődését minden jó iránt, felnyitja a szemüket, hogy észrevegyék a természet szépségeit. Marianna köztudottan nagyon szereti a virágokat, sokszor hozott virágot az iskolába, ezt aztán követték a tanítványai. A személyes példamutatás nevel a legjobban, ezt Marianna magas szinten művelte kis és nagyobb dolgokban is. Szívvel-lélekkel tanított, a gyerekszeretet, az empátia, a türelem jellemezte munkáját. Az alkotás örömét és izgalmát átélhették a gyerekek rajz és technika órákon, a pontos iránymutatás mellett szabadon hagyta dolgozni a kis művészeket. Folyamatosan tanította a gyerekeknek, hogyan kell tanulni, hogyan kell sikereket elérni, mindezt az emberségünk megtartása mellett. Segített a diákoknak, hogy felismerjék miben tehetségesek, és támogatta őket, hogy abban még jobban fejlődjenek. Az éneklés is nagyon közel áll a szívéhez, ennek szeretetét is szinte észrevétlenül adta át a diákoknak. Mi sem bizonyítja jobban, mint amikor a „100 éves az iskola” rendezvényünkre összeállított egy 100 fős énekkart, és gyönyörű dalokat tanított be nekik.

Példaértékű szakmai felkészültsége, elhivatottsága, nyitott és kedves természete felemelte Őt a nagybetűs TANÍTÓK közé.

Mindezeket személyesen is tapasztaltam, nagy öröm számomra, hogy gyermekemet is tanította, kollégája lehettem, és tanító párom is volt sok éven át. Mariannát munkatársi kapcsolataiban is az emberség, az empátia, az odafigyelés vezérelte. Mindig lehetett rá számítani, mindig segített mindenkinek, akinek szüksége volt rá.

Kedves Marianna!

Ezúton elsőként gratulálok Neked a Nagymaros Ifjúságáért Emlékéremhez, és további szép életet, egészséget és minden jót kívánok a magam és rengeteg tanítvány, szülő, kolléga és szerintem az egész város nevében!